Baaise ‘kaper’ ernstig beseer in botsingDie gekaapte Polo is erg beskadig in die botsing met twee ander voertuie. Foto: Twitter ’n Vermeende kaper word onder polisiebewaking in ŉ hospitaal in Port Elizabeth behandel nadat hy in ŉ botsing betrokke was met ŉ motor wat hy glo kort tevore gekaap het. Kapt. Johan Rheeder, Oos-Kaapse polisiewoordvoerder, sê die 21-jarige verdagte was Vrydagoggend met die gekaapte motor in ŉ ongeluk met nog twee voertuie betrokke. Volgens die polisie se inligting is ŉ rooi VW Polo omstreeks 07:00 in Parlementstraat in Port Elizabeth-Sentraal gekaap. Volgens die eienaar van die motor was vier mans by die kaping betrokke. “Omstreeks 07:15 het die bestuurder van die gekaapte voertuig na bewering beheer daaroor verloor en in ŉ lamppaal in Targetkloof vasgery en toe in ŉ wit Nissan-voertuig,” sê Rheeder. Die bestuurder van die Nissan was van plan om by Rivierweg in te draai toe die Polo hom regs agter tref. Volgens die polisie het die Polo ook in ŉ vragmotor vasgery wat in die teenoorgestelde rigting op pad was. Die vragmotorbestuurder is ongedeerd, maar paramedici het die drie insittendes van die Nissan op die toneel behandel. Die vermeende kaper is met ernstige beserings in ŉ hospitaal opgeneem. Rheeder sê die polisie ondersoek ŉ saak van kaping asook roekelose bestuur.